
Innledning:

En trollkvinne skal du ikke la leve (2. Mosebok 22:18)

I løpet av 1500- og 1600-tallet ble ca. 100 000 mennesker i Europa ofre for trolldomsforfølgelser. Av disse ble ca. 40 000 dømt til døden, de fleste brent på bål. En rekke land vedtok i denne perioden egne trolldomslover, ofte med hjemmel i Bibelen. Trolldomsprosessene i Norge var rettslige undersøkelser av beskyldninger om trolldom. Fra 1560 til 1700 finnes det kildebelegg for at om lag 770 mennesker ble formelt anklaget for en eller annen type trolldom ved norske rettsinstanser. Sett i forhold til et folketall på rundt 440 000 i 1665 hadde Norge relativt mange trolldomsprosesser i europeisk sammenheng. Blant de som fikk sine saker pådømt er det registrert 50 dødsdommer over menn, mens litt i overkant av 250 kvinner fikk dødsstraff.

Til hundreårsjubileet for reformasjonen, 12. oktober 1617, fikk Danmark-Norges Christian IV ustedet en skjerpende forordning om ‘trollfolk og deres medvidere’. Her tydeliggjøres det hva som menes med ‘rette trollfolk’. Det er mennesker «som med diefvelen sin bebudning hafver eller med hannom omgaais» og videre heter det at disse «skal straffes paa deris hals uden ald naade!»

Forestillinga om djevelske konstellasjoner blant samiske menn og norske kvinner resulterte i en heksejakt uten sidestykke i dansk-norsk historie, og hekseprosessene i Finnmark på 1600-tallet ble en av Europas verste og mest brutale menneskeforfølgelser. Nordområdene var porten til Satans rike og et eneste stort drivhus for hekseri og gudsbespottelse, lød anklagen. Over 90 mennesker ble dømt til døden som trollfolk. For å forstå hvorfor en anklaget utla (anga) andre kvinner, er det flere faktorer som kan peke mot en forklaring. For det første står læren om samling av trollkvinner sentralt og spesielt sterkt i Finnmark. Forestillinga om at flere trollkvinner hadde hatt en samling med Djevelen i sin midte la grunnlaget for et spørsmål som alltid kom igjen under forhør av en mistenkt, nemlig hvem andre var med på denne samlinga? Under torturen (i rettsprotokollene innført som ‘pinlige forhør’) som ble brukt for å presse fram tilståelser, kom nye navn opp, og en kjedeprosess var i gang. En mistenkt trollkvinnes bekjennelse (tilståelse) var en tvungen bekjennelse, framkalt ved bruk av tortur og indisiebevis. Kunnskapen om hvordan man lærte og utøvde trolldom var godt kjent blant allmuen på 1600-tallet. Innholdet i bekjennelsen var en kunnskap om demonologi og djevelpakt som kvinnen allerede hadde via muntlig overføring, ikke rent sjelden overført fra prestens tale fra prekestolen. En bekjennelse av deltakelse på trollkvinnesamling førte til at det kunne rettes spørsmålet om hvem andre som var til stede på samlinga, og det er her utleggelsen av navn kom inn og som dannet grunnlaget for en kjedeprosess.

Naturlig nok fins det ikke mange opplysninger om de trolldomsdømte og deres liv og omstendighetene utover det som kommer frem i forbindelse med rettsakene. Derfor har jeg, der jeg har manglet konkrete opplysninger, benyttet meg av fri fantasi for å beskrive hvordan det muligens kan ha vært.

Følgende personer har inspirert meg til å skrive denne romanen:

Liv-Helene Willumsen, historiker og litteraturviter ved UIT
 
Rune Blix Hagen, historiker ved UIT

Kåre Holmen, mystiker, opprinnelig fra Vardø, og med stor lokalkunnskap

Per Einar Sparboe, jurist, lokalhistoriker og ekspert på gotisk skrift.

(1942-2019)


Gjennom den smale gluggen høyt oppe på veggen kan hun se nordlyset danse på himmelen og kaste et skinn av lys inn i rommet. Hun snur seg på den harde brisken i håp å finne en mer komfortabel stilling og drar skinnfellen tettere om seg. Kulda kryper innpå, det trekker gjennom de glisne tømmerveggene og fotlenka gnager rundt ankelen.


Skattør (Vadsø) – nyåret 1657

Snøen laver ned på Skattør, sandbanken på fastlandet på nordsiden av sundet, på motsatt side av Vadsøya. Sandbanken er godt beskyttet både for østlig og vestlig vind. Ikke et menneske er å se, de som har et gjøremål ute som kan vente til i morgen, holder seg også innomhus.

I et av husene sitter Dorette Lauritsdatter ved frokostbordet sammen med sin mann Mogens Einarsen og fire barn. Her har de bodd et par år nå; de er en del av den store fraflyttinga fra Vadsøya og inn til fastlandet, en prosess som har pågått i mange år allerede, og på Vadsøya er det bare noen få familier igjen. Vadsønavnet har fulgt med på flyttelasset, og Skattør og Vadsø brukes om hverandre som betegnelse på den nye bosettinga.

Mogens tygger på en surdeigskive av byggmel og ser ut til å være langt borte i tankene. Dorette prøver å fange blikket hans, men forgjeves. I stedet konsentrerer hun seg om å få minstegutten til å spise, noe som viser seg å være litt av en tålmodighetsprøve. Han er egentlig stor nok til å spise selv, men viser liten interesse for det. Så Dorette forsøker å hjelpe. Men han kniper den lille munnen sammen hver gang hun løfter grøtskjea. Hun gir opp, tørker han om munnen før hun lar han skli ned på golvet hvor han med en trillende latter løper etter kattungen som nettopp da kommer hoppende over golvet. Dorette ser etter minstegutten med et blikk fylt av ømhet, men også en smule bekymring. Han er liten for alderen, for tidlig født som han var og så vidt hadde berget livet, men likevel så full av energi. Hun får bare håpe og tro at han får i seg nok næring likevel.

Hun ser bort på Mogens igjen. «E du nervøs?»

«Ja, litt.» Han skyver tallerkenen til side og møter blikket hennes. «Enn du?»

Dorette svarer at hun ikke tør tenke på hva utfallet kan bli, vil bare få det overstått.

Tollef, eldstemann på ti, ser spørrende på Mogens og vil vite hva de snakker om. Mogens svarer unnvikende at de bare skal i et møte og at det er ingenting å bekymre seg om. Men plutselig reiser gutten seg og sier med gråtkvalt stemme at han i går fikk slengt etter seg at mora hans er ei trollkvinne og skal i retten i dag for å forsvare seg mot den mektige kjøpmann Laurits Henriksen Bras. Minstegutten, som akkurat da kommer til bordet med kattungen diltende etter, stopper opp, de andre ungene slutter å spise, ser på storebroren med store øyne.

Dorette kjenner smerten over å ikke kunne beskytte ungene sine for denne hetsen. Det er ikke bare voksne som har giftige tunger; unger kan være like nådeløse. Og ordene om å forsvare seg mot kjøpmann Bras i retten i dag? Her er det noe som skurrer, gir henne en ekkel følelse. Hun reiser seg fra bordet, går bort til sønnen, legger armene om han og hvisker han beroligende ord i øret. «Trollkvinne», kommer det prøvende fra minstegutten, som om han smaker på ordet. De andre ser forbauset på han; ordforrådet hans hittil har vært heller beskjedent, og det er første gang de hører han si det ordet.

Hun hadde møtt Mogens for åtte år siden, samme dag som hun hadde mistet sin første mann, Jakob, brått og uventet. Han hadde gått ned i fjære for å se til den nye sjøboden. Han hadde vært så stolt over at han endelig hadde fått råd til å kjøpe sjøbod; det ville gi gode inntekter å leie ut til fiskere som hadde behov for midlertidig tak over hodet. Dette ville nok ikke skjedd hvis det ikke var for at han for kort tid siden hadde arvet en god slump penger fra sin morbror i Karlsøy.

Denne dagen hadde de som vanlig gått ned i fjæra for å gjøre de siste forberedelsene som gjensto før sjøboden var klar for å ta imot losjerende. Ved tolvtiden hadde hun tatt den lille sønnen deres ved hånden og gått hjem for å gjøre i stand middag. Etter en time var maten klar, men ingen Jakob dukket opp. Etter nok en halvtime etterlot hun sønnen hos naboen og gikk ned til fjæra igjen. Der fant hun han, sittende lent opp mot sjøbodveggen, livløs. Det var da hun løp opp fra fjæra for å hente hjelp, med tårene strømmende, at hun støtte på Mogens. Han hadde stanset og spurt hva som sto på, og hikstende hadde hun fortalt at mannen hennes satt livløs nede ved sjøboden. Han hadde hjulpet henne med å få hentet Jakob opp fra fjæra. Hjerteattakk, slo doktoren fast. Så der satt hun plutselig – nyslått enke på tjuetre, alene med en liten unge, men dog ikke helt ubemidlet.

Noen uker senere, det var etter at hun kom fra et møte med prokuratoren om oppgjøret etter Jakob, traff hun han igjen. Han strøk lua av hodet, bukket høflig og spurte hvordan det gikk med henne, og hun løftet nølende sørgesløret et par centimeter og møtte øynene hans, ærlige og medfølende forekom det henne. Han fortalte at han var fisker og hadde kommet til Vadsøya til sin søster etter at han mistet kona og sin førstefødte i barsel. Dorette hadde uttrykt sin medfølelse, og dessuten fikk hun takket han for hjelpen med å få brakt Jakob opp fra fjæra, noe hun ikke hadde fått gjort i sjokket etter tapet, men gått og tenkt på siden.

Best som de sto der, ble hun oppmerksom på to skikkelser like bortenfor som stakk hodene sammen, og hun skyndte seg å si adjø, visste så inderlig vel at det ikke passet seg for en nyslått enke og stå der og prate, og slett ikke med en mann. Aller helst skulle man ikke vise seg utenfor stuedøra før sørgetiden var over, tenkte hun ironisk der hun med raske skritt gikk fra han. Men resten av dagen og helt inn i søvnen om kvelden bar hun med seg de ærlige og medfølende øynene hans.

Dagen etter dukket han uventet opp og spurte høflig om han kunne få leie plass i sjøboden hennes, for hjemme hos søsteren var det så mange mennesker og liten plass at det ikke var holdbart i lengda. Der og da oppsto et vennskap som gikk over i forelskelse, og så snart sørgetiden var over, giftet de seg.

En time senere forlater Dorette og Mogens huset, kledt i sine beste klær og med formaninger til ungene om å oppføre seg pent og gjøre som storebroren bestemmer. Så går de arm i arm i retning tinghuset.


Vårtinget – Vadsø tingsted 16. februar 1657

Lokalet i ferd med å fylles opp da Dorette og Mogens ankommer tinghuset, og nysgjerrige blikk følger dem. Andre sitter i egne tanker og ser hverken til høyre eller venstre, sitter bare og stirrer i golvet eller i veggen, spente på hva utfallet vil bli i saken de eller noen av deres nærmeste har brakt til tinget.

For denne dagen, anno 1657, den 16. februar, holder Abraham Lockert, Kongelig Majestets fogd over Øst-Finnmarken, vårting i Vadsø sammen med følgende tingrettsmenn: Laurits Akselsen, Aksel Andersen, Thorgrim Johnsen, Oluf Skjellsen, Morten Jensen, Jakob Jakobsen, Iver Gundersen, Peder Pedersen og Knud Gundersen (tingboka, sak 36 B).

Det blir manet til ro i salen, og sorenskriveren tar ordet. Han begynner med å stadfeste sted og dato. Så presenterer han tingrettsmedlemmene etter rang: fogd, underfogd og tingrettsmenn. Deretter går han over til å lese opp de siste kunngjøringer og bestemmelser fra Hans Kongelige Majestet i København, samt fra lensherren, påfulgt av et par skussmålsaker, en i forbindelse med en kriminell handling, den andre i forbindelse med flytting. Spørsmål om eiendomstvister og spørsmål om gjeld og skyld følger. Så må sorenskriveren, i henhold til Kongebrev av 1622, føre inn pantebrev, kjøpebrev, odelsbrev og lignende dokumenter i tingboka før man kan gå i gang med selve straffesakene. Det går slag i slag: sedelighetssak, drapssak og munnbruk.

Endelig kommer turen til deres sak, hvor Mogens har latt stevne for retten Nils Pedersen. Dette fordi han forrige høst hadde latt Dorette sette i fengsl for trolldom som han hadde tillagt henne, i fotjern i Kongelig Majestets Tiendebod. Og han mener at Pedersen bør bevise at hun er skyldig i slik uærlig sak, eller så må han selv stå behørig til rette. Dorette grøsser der hun sitter med tanke på de kalde vintermånedene hun tilbragte der. Hun hadde ikke selv greid å stille i retten, syk som hun var etter fangenskapet.

Til Dorette og Mogens forbauselse kaller Niels Pedersen fram et vitne, nemlig Laurits Henriksen Bras. Han er ingen hvem som helst.

Han var kommet nordover fra Bergen for flere tiår siden og hadde på kort tid slått seg opp til å bli en av de mektigste handelsmenn i Finnmark. Han driver sitt handelsdynasti fra Vadsø og handler rundt hele den indre del av Varangerfjorden med oppkjøp av fisk. I tillegg kjøper han skinnvarer og laks av samene.

Nå kommer han fram til vitneboksen. Skikkelse oser av selvsikkerhet der han åpner munnen og lar sin sterke, fyldige stemme med de rullende bergenske r-er fylle rommet. Han vitner og bekjenner at for fem år siden leide han ut en ku til førnevnte Dorette, og denne beholdt hun en stund. Imidlertid bannet og oppførte hun seg så ille at han tok kuen fra henne. Siden kom hun inn til han med utskjelling og onde ord og sa blant annet. ”Det skal lønnes og lønnes så tuktelig”. Straks etter ble munnen sammensnørt på tre av hans kyr så de ikke kunne ete, men døde av hunger (tingboka, sak 37 A).

Så stemmer det som Tollef hadde fått høre likevel, tenker Dorette; hun må forsvare seg mot den mektige kjøpmann Bras. Angsten tar tak i henne, og hun griper Mogens’ hånd. Men det er dessverre ikke alt.

For nå kommer en ny mann, fram og vil vitne. Han påstår at hans hustru sist vår kom i krangel med førnevnte Dorette. Da sa Dorette til henne: ”Du skal få skam for at du legger ondt om meg blant andre. ” Siden den dag hadde hverken hun eller barnet deres kunne trives, noe han ga henne skylden for (tingboka, sak 37 A).

Dorette knuger Mogens’ hånd. Det er visst ikke måte på hva som er blitt kokt sammen av beskyldninger mot henne.

Nå kommer sannelig kjøpmann Bras fram igjen, og denne gangen sammen med Aksel Andresen fra stedet. Begge vitner under ed at for en tid siden, da Herr Laurits i Omgang var kapellan her, kom han inn til Herr Laurits. Da var førnevnte Dorette i krangel med Gundelle, Peder Smelds hustru, og blant annet sa Dorette til Gundelle, ”Du er en trolldjevel, og kan fare til Kiberg og tilbake på en liten stund når du vil. ”Etter førnevnte vitnesbyrd mener Nils Pedersen at Dorette har gjort seg skyldig i trolldom og bør straffes behørig (tingboka, sak 37 A).

Så fogdens stemme: «Vil Dorette Lauritsdatter tre fram for retten?»

Hun slipper motvillig Mogens’ hånd, men går fram med rak rygg og bestemte skritt. «Ærede fogd, edsvorne rettsmenn», begynner hun og fortsetter med høy og indignert stemme med å si at hun aldri har hatt noe med trolldom å gjøre og at hun avviser i så måte alle beskyldninger som er blitt framsatt mot henne her i dag.

Om kvelden har Dorette problemer med å falle i søvn. Tanken på hva morgendagen vil bringe vil ikke slippe taket. Det er nemlig fastsatt tid for nytt rettsmøte dagen etter. Den mektige Bras har stor innflytelse i lokalsamfunnet. Han har en finger med i det meste som skjer, velaktet og beundret blant finere folk, og kanskje aller mest fryktet blant allmuen, og da spesielt kvinner som flere ganger har blitt stevnet for retten av han med påstander om trolldomsutøvelse. Trolldomsfrykten er sterk blant folk, hos både høy og lav, det er ikke til å komme bort fra; ingen kvinne her omkring kan føle seg trygg for få trolldomsstemplet på seg.

Da Dorette var femten, fikk hennes far ansettelse som kapellan i Vadsø. Dette førte til at han tok med kone og barn og flyttet nordover. Da de kom til Finnmark, viste det seg at trolldomstrua sto sterkere der enn Dorette noensinne hadde kunnet forestille seg. Fire år senere flyttet familien videre til Omgang – alle unntatt Dorette, som da var blitt gift med Jacob Østensen. De slo seg ned på Vadsøya.

Utredersystemet ble etablert i andre halvdel av 1500-tallet som redskap for bergensernes og trøndernes handelsvirksomhet nordpå. Det slår fast at enhver fisker skal forplikte seg til å levere sin fangst til en bestemt handelsmann, kalt utreder. Handelsmannen skal på sin side forplikte seg til å gi kreditt og sørge for de nødvendige forsyningene av utstyr som trengs for å drive fiske til de fiskerne han knytter seg til, kalt utredning. Slik blir det skapt en gjensidig avhengighet mellom handelsmann og fisker. Men den gjelda som kreditten skaper viser seg nærmest umulig å bli kvitt, og den blir et trumfkort for utrederen når konflikter oppstår. Loven forbyr utrederen å lokke til seg andre handelsmenns fiskere. Dorette og Jakob var to blant flere som gikk inn for å etablere seg som utredere. Og de var ved godt mot.

Men så var det sommeren 1648 at hun kom i diskusjon med Peder Smelds hustru, Gundelle. Det dreide seg om noe så banalt som prisen på noen måseegg. Det hele utviklet seg til et skikkelig munnhuggeri hvor hun, i affekt, hadde kalt Gundelle for en trolldjevel som kunne fare til Kiberg og tilbake på en liten stund hvis hun ville. Denne uttalelsen hadde blitt tolket dithen at hun var en trollkvinne og deretter ført til at Jacob (Gud bevare hans sjel) hadde sett seg nødt til å stille i retten og be om godt skussmål for henne, og allmuen hadde heldigvis gitt henne god attest. At kjøpmann Bras og Aksel Andersen, som er en mann fra stedet, hadde bragt denne saken fra 1648 opp igjen i retten i dag og gjengitt ordene hun hadde brukt om Gundelle og vitnet om at hennes uttalelse burde være nok til å få henne dømt for trolldom, hadde kommet som et sjokk på henne.

Så hadde Bras i tillegg brakt denne historien med kyrne fram for retten. Hun husker det som om det var i går. Det var enda på den tiden Mogens og hun bodde på Vadsøya, og de hadde ikke fått skaffet seg sin egen ku enda. Så hun hadde leid denne kua av Bras som han tilbød dem.

Melk måtte de ha, og å kjøpe ku hadde de ikke råd til på det tidspunktet.

Men etter en tid begynte budeia å klage på kua, hevdet at det var ei dårlig melkeku; det var ikke rare melkeskvetten den ga fra seg uansett hvor mye hun både godsnakket og klappet den, påsto hun.

Etter hvert ble det så galt at det så vidt var melk til ungene. Dorette minnes at hun hadde gått i fjøset sammen med budeia, hadde satt seg selv til på fjøskrakken for å få syn for saken. Og det stemte som budeia hevdet; noen stusselige melkedråper traff bunnen av bøtta med sin spesielle, syngende klang. Så var det stopp. Oppgitt og ikke så lite forbannet hadde hun sparket til bøtta, og mens den stusselige melkeskvetten rant ut på fjøsgolvet, lirte hun av seg en rekke sterke gloser i frustrasjon over kua som ikke leverte varene mens budeia sto storøyd og hørte på.

Deretter lot hun henne gå til Bras og si ifra om at kua hans ikke melket skikkelig. Da Bras fikk høre dette, kom han straks for å hente kua tilbake, og det utviklet seg til en heftig ordveksling mellom Dorette og han, hvor han til slutt antydet at hun hadde forgjort kua.

At kua døde et par dager etterpå, og uka etter enda to i fjøset til Bras, ble av han tolket dithen at Dorette hadde kastet trolldom på dem slik at de døde. Selv var Dorette overbevist om at kyrne hadde en sykdom som gjorde at de melket dårlig og til slutt avgikk ved døden. Men hva hjalp vel det? Snart spredte ryktet seg om det som hadde skjedd til alle bosettingene langs Varangerfjorden. Og beskyldningene fra Johannes Johnsen om at hun skulle være skyld i at hans kone og barn ikke trivdes … Dorette sukker oppgitt.

Hun hører minstegutten klynke i barnesenga som står tett inntil deres. Hun bøye seg ned og ser et smertens drag over guttens ansikt som tegner seg klart i skinnet fra månen. Har han hatt en vond drøm? undrer hun. Så glatter det lille ansiktet seg ut og pusten går jevnt og rolig igjen. Tanken slår henne at det i grunnen er godt at hun bare har gutter. Jenter står alltid i fare for før eller senere å få trolldomsbeskyldninger mot seg. Så legger hun seg tett inntil Mogens’ rygg. Varmen fra han føles beroligende og dysser henne endelig i søvn.

Neste dag står Dorette igjen fram for retten og benektet hårdnakket at hun har noe med trolldomsutøvelse å gjøre selv om noen av allmuen hevder at hun har lovet dem ondt, og at de har fått erfart det. Men bevise noe kan de ikke.

Retten annonserer en halv times pause, og det er ventet at de vil komme med en kjennelse etter det. Dorette og Mogens går ut for å trekke frisk luft, men etter bare et par minutter tvinger kulda dem inn igjen. Minuttene snegler seg av sted. Langsomt – uendelig langsomt.

Da retten endelig inntar sine plasser ved dommerbordet og det blir dørgende stille i lokalet, legger Mogens merke til at kaldsvetten perler på Dorettes panne. Så fogdens stenmme: Da, etter tiltale, gjensvar og denne sakens stilling, og i tillegg fordi Laurits Bras, som vitner i samme sak, ikke forklarer om han gir førnevnte Dorette Lauritsdatter full sak for å ha forgjort hans tre kyr etter hennes trussel, eller om det kunne være hendt som annen vanlykke, selv om han er anmodet en endelig forklaring. Likeledes tviles det på Johannes Johnsen, som vitner om sin hustru og deres barns sykdom, og som hun (Dorette) også skulle ha forårsaket. Hun (hustruen) vil ikke legge seg ut med førnevnte etter godtfolk beretter at hun (hustruen) hverken nå eller tidligere er belagt med mer sykdom enn enhver fattig kvinne kan være. Til og med svarte hun selv de to menn som var hos henne at hun ikke kunne skylde det på Dorette om Gud hadde pålagt henne noe. Angående de ukvemsord som hun og Gundelle, Peder Smelds hustru, hadde utvekslet, kan de ikke holdes for annet enn utskjelling, ettersom Gundelle ikke hadde utlagt henne da hun ble brent. Derfor kan vi ikke anse førnevnte vitnesbyrd å være så alvorlig at førnevnte Dorette Lauritsdatter derfor bør lide straff på sitt liv, men finner henne i denne sak å være fri (tingboka, sak 27 B).

Fogden ser opp fra dokumentet og strekker seg så etter et glass som står på bordet. Han drikker begjærlig før øynene hans søker ut over de frammøtte og han spør: «Vil Dorette Lauritsdatter komme fram for retten igjen?»

Dorette følger oppfordringa, og fogden spør om hun kan forplikte seg overfor retten at hun ikke etter denne dag skal komme med ord, gjerning, utskjelling eller på andre måter iverksette noe mot dem hun til daglig omgås med, men la enhver bli i fred. Og så fremst som hun i så måte skulle finnes skyldig, da lover hun godvillig å utstå den straff de vil pålegge henne, enten med kirkens disiplin eller på andre måter.

«Ja, så absolutt», svarer Dorette, synlig lettet.

